Křesćan Bohuwěr Pful

Křesćan Bohuwěr Pful ( Christian Traugott Pfuhl, * 28. měrca 1825 w Budyšinje; † 21. decembra 1889 w Pěrnje) bě serbski rěčespytnik, gymnazialny wučer, słownikar a spisowaćel.

 Žiwjenje 
Narodźi so jako syn z Luchowa pola Lubija pochadźaceho Jana Michała Pfula (1796–1869), wobsedźerja měšćanskeho kubła při Sprjewi pola Přišec a jeho mandźelskeje Hany, rodź. Němcec (1810–1860).Měrko Šołta: Jan Michał Pful – nahladny Budyski měšćan, předewzaćel a korčmar. W Serbskej protyce 2021, str. 104–107. Křesćan Bohuwěr wopytowaše wot 1837 do 1843 gymnazij w Budyšinje. Wot 1843 do 1847 studowaše w Lipsku klasisku filologiju, teologiju a slawistiku a bu w lěće 1846 promowowany. Wot 1847 do 1861 bě z wučerjom na Křižnej šuli a wot 1861 do 1872 na Vitzthumskim gymnaziju w Drježdźanach; w lěće 1863 bu pomjenowany na gymnazialneho profesora. 1872 poda so chorosće dla dočasnje na wuměnk. Wot 1878 bydleše w Njeswačidle. 

Pful bě woženjeny z Jadwigu (1832–1908), druhej najstaršej dźowku Budyskeho fararja Arnošta Bohuwěra Jakuba. Mila Pfulec, kiž so pozdźišo z Jaroměrom Hendrichom Imišom woženi, bě jeho młódša sotra.

 Skutkowanje 
Pful bě jedyn z hłownych kodifikatorow noweje hornjoserbskeje spisowneje rěče a analogiskeho prawopisa. Wón napisa serbsku gramatiku z fonetiku a morfologiju, w kotrejž postaji zjednoćenu spisownu normu za katolskich a ewangelskich Serbow. Jeho Łužiski serbski słownik z lěta 1866 płaći jako prěni moderny słownik serbskeje rěče a wobsahuje nimo ludoweho słowoskłada tež we wobmjezowanej měrje neologizmy a požčonki z druhich słowjanskich rěčow. Na wobdźěłanju wobdźělichu so mjez druhim Handrij Zejler, Michał Hórnik, Jan Arnošt Smoler a Michał Domaška.

Křesćan Bohuwěr Pful bě w lěće 1847 załoženski čłon Maćicy Serbskeje.

 Twórby 
 Hornjoserbska rěčnica. 1861.
 Łužiski serbski słownik. Budyšin, 1866.
 Laut- und Formenlehre der oberlausitzisch-wendischen Sprache. Mit besonderer Rücksicht auf das Altslawische. Bautzen, 1867.

 Žórło 


 Nóžki 

 Wotkazy 

 Křesćan Bohuwěr Pful Ottova encyklopedie obecných vědomostí
 Hornjołužiska serbska ryčnica

Kategorija:Serbska literatura
Kategorija:Rěčespytnik
Kategorija:Wučer
Kategorija:Muž
Kategorija:Serb
Kategorija:Rodź. 1825
Kategorija:Zemr. 1889
Kategorija:Čestny sobustaw Maćicy Serbskeje‎
Kategorija:Słownikar
Kategorija:Awtor
Kategorija:Literatura (19. lětstotk)
Kategorija:Wosoba (Budyšin)
Kategorija:Wosoba (Lipsk)
Kategorija:Wosoba (Drježdźany)
Kategorija:Wosoba (Njeswačidło)